Nektes å delta under Norway Cup - donerer penger til MOT
Den rølpete duoen skapte overskrifter da de opptrådte under åpningsshowet for Norway Cup og fremførte låten «En godt stekt pizza», som blant annet inneholder tekstlinjen «Drekk dæ te møkkamann». Flere reagerte på at de fikk fremføre akkurat denne låten under et arrangement primært for barn og unge. Duoen skullle etter planen spille under veldedighetskampen, den årlige kjendiskampen på Ekebergsletta i morgen. Den opptredenen har blitt avlyst, skriver Stian «Staysman» Thorbjørnsen på sin egen Facebook-side. «Vi fikk nettopp en utrolig trist nyhet. Pga medieoppslagene i forbindelse med at vi spilte "en godt stekt pizza" under åpningsshowet til Norway Cup, kan vi nå ikke være med å spille veldedighetskamp på ekebergsletta imorgen.» I samme melding avslører Thorbjørnsen at de vil bidra til kampen for et tryggere oppvekstmiljø. ªVi har riktignok lyst til å bidra, derfor donerer vi 10.000 kroner til MOT og deres arbeid for barn og unge:)» Til VG utdyper Thorbjørnsen at han synes det er synd at det endte slik. – Det er trist at vi ikke får spilt veldedighetskampen, jeg vet at mange av ungdommene hadde gledet seg til å se oss spille fotball, sier han. Han forteller imidlertid at han registrert at de får massiv støtte i kommentarfeltet under denne saken. – Jeg tror nok det er mange foreldre der ute som har barn som har hørt denne låta tidligere, og som muligens synes det hele har vært en overreaksjon fra starten av. Det var riktignok veldig hyggelig å få muligheten til å spille på åpningsshowet i år også. Ungdommen kosa seg og det gjorde vi også. Det er synd det ble som det ble.
Staysman & Lazz får likevel ikke lov til å være med på kjendiskampen under Norway Cup i morgen.